அம்பாறை மாவட்ட அபிவிருத்திக் குழுக்கூட்டம், கடந்த வாரம் அம்பாறை கச்சேரியில் நடைபெற்றபோது, நுரைச்சோலை வீட்டுத் திட்டம் பற்றிய பேச்சு எழுந்தது. அதன்போது, குறித்த வீடுகளை பாதிக்கப்பட்ட முஸ்லிம்களுக்கு வழங்க வேண்டுமென்று, அங்கிருந்த முஸ்லிம் காங்கிரஸ் நாடாளுமன்ற உறுப்பினர் எம்.ஐ.எம். மன்சூர், கடுமையாக வாதிட்டார். ஆனால், இன விகிதாசாரப்படிதான் அந்த வீடுகள் வழங்கப்பட வேண்டும் என்றும், அதனடிப்படையில் அங்குள்ள 70 சதவீதத்துக்கும் அதிகமான வீடுகள், சிங்கள மக்களுக்கே கிடைக்க வேண்டுமென்றும், அந்தக் கூட்டத்தில் கலந்துகொண்டிருந்த சிங்கள நாடாளுமன்ற உறுப்பினர்கள் வாதிட்டார்கள். இறுதியில், இந்த விடயத்தில் தீர்வுகள் காணப்படவில்லை, கூச்சல் குழுப்பம் தான் ஏற்பட்டது.